Penger fra Norge skal gi lys i fattige land
Regjeringen foreslår å øke bevilgningene til fornybar energi med om lag 250 millioner til i overkant av 2 milliarder kroner for 2013. Pengene skal bevilges over bistandsbudsjettet. - Norge kan bidra til at fattige land går rett inn i fornybaralderen framfor å gå omveien om fossil energi, sier stortingsrepresentant Eva Kristin Hansen (Ap) til NTB. Den viktigste satsingen for utvikling av fornybar energi skjer i Etiopia, Liberia, Uganda, Tanzania, Mosambik, Nepal og Øst-Timor.Brorparten av pengene går til prosjektet Ren energi for utvikling, som ble lansert i 2007, og det internasjonale energi- og klimainitiativet Energy+ som statsminister Jens Stoltenberg (Ap) og FNs generalsekretær Ban Ki-moon presenterte i fjor. I tillegg skal det statlige investeringsselskapet Norfund få nye midler til investeringer innen fornybar energi. - Fra 2005 og fram til i dag har det vært mer enn en fordobling i satsingen på fornybar energi på bistandsbudsjettet, sier Aps Eva Kristin Hansen. Senterpartiets parlamentariske leder Lars Peder Brekk påpeker at elektrisitet kan legge til rette for arbeidsplasser og ny næringsutvikling. - Det har vi erfart fra vårt eget land. Fattige land fortjener muligheten til å kunne nytte seg av sine fornybare ressurser. Her kan Norge bidra med kompetanse og kapital, sier Brekk.De rødgrønne viser til at programmet for landsbyenergi i Nepal i fjor bidro til at 21.000 husholdninger fikk strøm fra mikrokraftverk. Videre fikk 52.000 husholdninger strøm fra solcelleanlegg og 103.000 familier fikk forbedrede vedovner. Omtrent 40 prosent av resultatene tilskrives norsk finansiering - Elektrisitet gir leselys til unger som skal gjøre lekser og arbeidslys til voksne som skal forsørge familien sin. Mye medisinsk utstyr kan bare brukes med elektrisitet og mange medisiner må oppbevares i kjøleskap, poengterer SVs Aud Herbjørg Kvalvik. I Liberia - der Norge blant annet har bidratt til å reparere og bygge ut strømnettet - ble det statlige kraftselskapet fullstendig ruinert under borgerkrigen fra 1989 til 2003. Den dag i dag har kun et ytterst begrenset antall mennesker på landsbygda - vel 2 prosent av befolkningen - tilgang til elektrisitet.
Under 2 prosent av befolkningen på landsbygda i Liberia har tilgang til elektrisitet. Nye milliarder over det norske statsbudsjettet skal bidra til strøm og lys for langt flere.